Dyfodol i'r Iaith

Mudiad amhleidiol yw Dyfodol i'r Iaith a'i nod yw sicrhau bod yr iaith Gymraeg yn rhan ganolog o fywyd Cymru a bod y Gymraeg yn parhau yn fater byw ar yr agenda wleidyddol. Mae'n fudiad pwyso a lobio ac yn gweithredu drwy ddulliau cyfansoddiadol yn unig ac yn dylanwadu ar Lywodraeth Cymru, Cynghorau Sir, y pleidiau gwleidyddol, arweinwyr cyrff cyhoeddus ac eraill i roi'r Gymraeg wrth galon eu polisïau a'u gweithgareddau.

 Hanes a Chefndir 
Cychwynnwyd y mudiad mewn cyfarfod ym Mehefin 2012 a gynhaliwyd yng Nghanolfan Gymraeg Tŷ Tawe, Abertawe. Roedd y bwrdd cychwynnol yn cynnwys Heini Gruffudd, Simon Brooks, Richard Wyn Jones, Robat Gruffudd, Emyr Lewis, Elin Wyn a Huw Edwards.  Etholir swyddogion mewn cyfarfod cyffredinol blynyddol, lle gall unrhyw aelod fynegi barn a rhoi cynigion gerbron o ran ffocws a pholisïau'r mudiad.

Cynhaliwyd Cyfarfod Cyhoeddus cyntaf y mudiad yn Eisteddfod Genedlaethol Cymru Bro Morgannwg 2012 gyda Beti George, Angharad Mair ac Emyr Lewis (bardd) yn annerch. 

 Y Bwrdd a Staff 
Cadeirydd presennol y mudiad yw Heini Gruffudd ac fe gyflogir Prif Weithredwr, Ruth Richards, a Swyddog Datblygu, Meinir James. Ar y bwrdd (2021) mae Eifion Lloyd Jones, Iwan Edgar, Osian Rhys, Wyn Thomas, Cynog Dafis, Robat Gruffudd, Catrin Alun, Elaine Edwards a Heini Gruffudd. Bu Beti George, Angharad Mair, Elinor Jones, a Bethan Jones Parry’n llywyddion y mudiad yn eu tro.

 Cyllido 
Mae’n fudiad annibynnol ac amhleidiol gyda’i unig incwm yn dod oddi wrth gyfraniadau a thâl aelodaeth unigolion a chwmnïau sy’n rhannu ei weledigaeth.

 Ymgyrchu 
Ers ei sefydlu mae’r mudiad wedi ymgyrchu a dylanwadu o blaid: 

 Sefydlu dwsin o Ganolfannau Cymraeg
 Sefydlu ail sianel radio boblogaidd
 Cael y Gymraeg yn rhan o’r broses Cynllunio Tai
 Sefydlu Canolfan Genedlaethol Cymraeg i Oedolion
 Rhoi pwyslais ar hyrwyddo’r Gymraeg yn gymunedol ac addysgiadol
 Sefydlu yr egwyddor o gynllunio ieithyddol cyfannol mewn perthynas â’r Gymraeg

Mae Dyfodol i’r Iaith yn aelod o’r grŵp ymbarél Dathlu’r Gymraeg

Yn 2019 cyhoeddodd y Mudiad Cynllunio Adferiad y Gymraeg, gan Cynog Dafis, sy’n nodi blaenoriaethau’r mudiad ym maes cynllunio iaith.  Defnyddiwyd yr egwyddorion hyn pan gyhoeddwyd Troi Dyhead yn Realiti – Gofynion Dyfodol i’r Iaith ar gyfer Senedd Cymru 2021-2026 yn Nhachwedd 2020 sy’n nodi gweledigaeth y mudiad ar gyfer Etholiad Senedd Cymru, 2021. 

Mae Dyfodol i’r Iaith am weld y Llywodraeth yn sefydlu Awdurdod Iaith hyd braich a fydd ag adnoddau digonol i lywio dyfodol y Gymraeg.

 Cyfeiriadau 

 Dolenni allanol 

 Gwefan swyddogol Dyfodol i’r Iaith  
 Erthygl BBC (bbc.co.uk) am y Sefydliad 
 BBC (bbc.co.uk) - Mudiad Dyfodol i'r Iaith am droi dyhead yn realiti

Cyfeiriadau

Categori:Mudiadau iaith
Categori:Mudiadau Cymraeg